Document ID: 32004R2203

KOMISJONI MÄÄRUS (EÜ) nr 2203/2004,
21. detsember 2004,
millega muudetakse määrust (EMÜ) nr 1859/82, mis käsitleb aruandvate tootjate väljavalimist põllumajandustootjate tulude kindlaksmääramiseks
EUROOPA ÜHENDUSTE KOMISJON,
võttes arvesse Euroopa Ühenduse asutamislepingut,
võttes arvesse nõukogu 15. juuni 1965. aasta määrust 79/65/EMÜ, millega luuakse Euroopa Majandusühenduse põllumajandustootjate tulusid ja majandustegevust käsitlevate raamatupidamisandmete kogumise võrk, (1) eriti selle artikli 4 lõiget 4 ja artikli 6 lõiget 2,
ning arvestades järgmist:
(1)
Komisjoni määrusega (EMÜ) nr 1859/82 (2) on igale piirkonnale määratud aruandvate tootjate arv. Väljavalitavate aruandvate tootjate arv võib igas piirkonnas olla kuni 20 % suurem või väiksem, tingimusel et sellega ei vähene liikmesriigi aruandvate tootjate üldarv.
(2)
Kuna sellise meetme finantsjuhtimine on keeruline, on komisjoni 13. juuli 1983. aasta määruses (EMÜ) nr 1915/83 teatavate raamatupidamist käsitlevate üksikasjalike rakenduseeskirjade kohta põllumajandustootjate tulude kindlaksmääramiseks (3) piiratud liikmesriigiti selliste nõuetekohaselt täidetud põllumajandusaruannete üldarv, mille puhul on õigus saada ühenduse rahastamist. Selguse ja ühtsuse huvides peaks see muudatus kajastuma määruses (EMÜ) nr 1859/82. Paindlikkus aruandvate tootjate arvu puhul peaks piirkonniti jääma lubatuks, kui arvestatakse aruandvate tootjate üldarvu kogu asjaomase liikmesriigi kohta.
(3)
Arvestades selliste nõuetekohaselt täidetud põllumajandusaruannete üldarvu piirangut liikmesriigiti, mille puhul on õigus saada ühenduse rahastamist, tuleks I lisas Belgia, Luksemburgi, Prantsusmaa, Saksamaa ja Taani kohta sätestatud aruandvate tootjate arvu olemasoleva valimi suuruse säilitamiseks korrigeerida.
(4)
Rootsi piirkondade piiride muutumise tõttu tuleks korrigeerida aruandvate tootjate arvu Rootsi piirkondades.
(5)
Määrust (EMÜ) nr 1859/82 tuleks seetõttu vastavalt muuta.
(6)
Käesoleva määrusega ettenähtud meetmed on kooskõlas ühenduse põllumajandusaruandluse andmevõrgu komitee arvamusega,
ON VASTU VÕTNUD KÄESOLEVA MÄÄRUSE:
Artikkel 1
Määrust (EMÜ) nr 1859/82 muudetakse järgmiselt.
1.
Artikkel 3 asendatakse järgmisega:
“Artikkel 3
Aruandvate tootjate arv iga liikmesriigi ja iga piirkonna kohta on sätestatud I lisas.
Igas piirkonnas väljavalitavate aruandvate tootjate arv võib I lisas sätestatust olla kuni 20 % suurem või väiksem, tingimusel et arvestatakse liikmesriigi kohta kindlaks määratud üldarvu.”
2.
I lisa muudetakse vastavalt käesoleva määruse lisale.
Artikkel 2
Käesolev määrus jõustub seitsmendal päeval pärast selle avaldamist Euroopa Liidu Teatajas.
Käesolevat määrust kohaldatakse alates 2005. aruandeaastast.
Käesolev määrus on tervikuna siduv ja vahetult kohaldatav kõikides liikmesriikides.
Brüssel, 21. detsember 2004

Labels: 18
19
6